ЕтIуанэ гупыр
«КъБР-м и экономикэм папщIэ IэщIагъэлIхэр гъэхьэзырыным теухуауэ» бизнес-программэр Къанокъуэ Арсен къыхилъхьа Iуэхугъуэ пажэхэм ящыщщ. Ар хуэгъэзащ ди щIалэгъуалэм ябгъэдэлъ щIэныгъэм, зэфIэкIым хагъэхъуэным.
КъБР-м Экономикэ зыужьыныгъэмкIэ и министерствэм и лэжьакIуэ Къэрэщей Элеонорэ хъыбар къызэрыдигъэщIамкIэ, щIыпIэ еджапIэхэм щIэныгъэ нэхъыщхьэ щызэзыгъэгъуэта IэщIагъэлI ныбжьыщIэхэр республикэм и бизнес-школхэм инджылызыбзэмрэ информацэ технологиехэмрэ нэхъ куууэ щыхурагъэджащ. Ар проектым и япэ Iыхьэт. Къэбэрдей-Балъкъэр бизнес-инкубаторым иджыблагъэ щекIуэкIащ етIуанэ Iыхьэр. КъБР-м экономикэ зыужьыныгъэмкIэ и министрым и къуэдзэ Бэждыгъу Темыркъан зи пашэ къэпщытакIуэ комиссэм игъэбелджылащ нэгъуэщI щIыпIэхэм зи зэфIэкIым щыхэзыгъэхъуэну IэщIагъэлI гупым хэхуахэр. Псори зэ-хэту цIыху 17 мэхъури, ахэр щеджэнущ Москварэ Санкт-Петербургрэ я еджапIэ нэхъыщхьэ нэхъыфIхэм.
IэщIагъэлIхэр гъэхьэзырынымкIэ республикэ комиссэм жэуап зыхь и секретарь Щоджэн Заирэт зэрыжиIэмкIэ, 2013 — 2014 гъэ еджэгъуэм и кIуэцIкIэ Къэбэрдей-Балъкъэрым щыщ IэщIагъэлI ныбжьыщIэ 37-м Iэмал яIэнущ я щIэныгъэм хамэ щIыпIэхэм щыхагъэхъуэну. Иджыпсту зи Iуэху зэрахуэ гупым нэхъыбэу къызэщIиубыдэр республикэм и социальнэ IэнатIэхэм щылажьэ IэщIагъэлIхэрщ. Псалъэм папщIэ, абы хэтщ «ЕхъулIэныгъэ» («Успех») еджапIэ центрым и унафэщI Апекъуэ Жаннэ, «КъБР-м инвестицэхэмрэ зыужьыныгъэмкIэ и агентствэ» ОАО-м и къудамэм и унафэщI Хьэсанэ Амир. ЗэрыхуагъэфащэмкIэ, япэ гупым хэтхэр КъБР-м и бюджетым къыхэкI мылъкукIэ ирагъэджэнущ.
Программэм и етIуанэ гупым хэтыну хуейхэм абы теухуа хъыбар псори къы-щагъуэтынущ КъБР-м Экономикэ зыужьыныгъэмкIэ и министерствэм и http://ekonomykbr.ru/category/managers/ сайтым. Фигу къэдгъэкIыжынщи, «КъБР-м и экономикэм папщIэ IэщIагъэлIхэр гъэхьэзырыным теухуауэ» бизнес-программэр республикэм щагъэзащIэ 1997 гъэ лъандэрэ. А илъэсхэм къриубыдэу щIыпIэ экономикэм хуагъэхьэзыращ IэщIагъэлI 275-рэ.
ТАМБИЙ Линэ.
